KIRJALLINEN KYSYMYS E-1677/02 esittäjä(t): Charles Tannock (PPE-DE) komissiolle. Terroristijärjestöjen luetteloiminen.



Virallinen lehti nro 137 E , 12/06/2003 s. 0018 - 0018



KIRJALLINEN KYSYMYS E-1677/02 esittäjä(t): Charles Tannock (PPE-DE) komissiolle (12. kesäkuuta 2002) Aihe: Terroristijärjestöjen luetteloiminen Voiko komissio vahvistaa, että Euroopan unioni on äskettäin päättänyt luokitella Kurdistanin työväenpuolueen (PKK) ja Kansan vallankumouksellisen vapautuspuolueen ja -rintaman (DHKP-C) terroristijärjestöiksi. Jos on, mitä oikeudellisia seurauksia siitä on näille järjestöille? Onko totta, että Hezbollahia ei ole luokiteltu terroristijärjestöksi, koska sillä on poliittista toimintaa? Jos on totta, eikö Euroopan unioni katso, että poliittisella tasolla toimiva järjestö voi syyllistyä terroristi-iskuihin? Eikö sellaisen taktiikan käyttö ole riittävä edellytys järjestön luokittelemiseksi terroristijärjestöksi? Mitä EU:n terroristisiksi luokittelemia järjestöjä Yhdysvallat ei ole luokitellut terroristisiksi? Entä päinvastoin? Christopher Pattenin komission puolesta antama vastaus (10. heinäkuuta 2002) YK:n turvallisuusneuvoston päätöslauselman 1373(2001) mukaisesti neuvoston yhteisessä kannassa 2002/931/YUTP1(1) määrätään erityisistä toimenpiteistä terrorismin torjumiseksi. Tällaiset toimenpiteet voivat johtaa henkilöiden, ryhmien tai yhteisöjen varojen ja muiden rahoituksen lähteiden tai taloudellisten resurssien jäädyttämiseen erityisen yhteisön lainsäädännön nojalla. Toimenpiteet saattavat myös vaatia jäsenvaltioiden yhteistyötä terroritekojen torjunnassa ja estämisessä, Euroopan unionista tehdyn sopimuksen VI osastossa määrätyn poliisiyhteistyön ja rikosasioita koskevan oikeudellisen yhteistyön puitteissa. Yhteisessä kannassa 2002/340/YUTP2, hyväksytty 2. toukokuuta 2002(2), neuvosto ajantasaisti näiden toimenpiteiden alaisten henkilöiden, ryhmien ja yhteisöjen luettelon. Tässä yhteydessä neuvosto lisäsi Kurdistanin työväenpuolueen (PKK) sekä Kansan vallankumouksellisen vapautuspuolueen ja -rintaman (DHKP-C tai Devrimci Sol) luetteloon. Samalla se ajantasaisti myös neuvoston asetuksen (EY) N:o 2580/2001 2 artiklan 3 kohdan mukaista luetteloa, joka sisältää jäädyttämistoimenpiteet. Tämän seurauksena näiden ryhmien tai yhteisöjen varat, muut rahoituksen lähteet ja taloudelliset resurssit jäädytetään, eikä niiden käyttöön anneta minkäänlaisia varoja, muita rahoituksen lähteitä tai taloudellisia resursseja. Toimivaltaiset viranomaiset voivat kuitenkin tehdä poikkeuksia asetuksen (EY) N:o 2580/2001 mukaisesti. Unionin ja Yhdysvaltojen luetteloissa on joitain eroavaisuuksia. Unioni soveltaa yhteisessä kannassa 2001/931/YUTP määrättyjä kriteereitä. Niinpä unionin luettelo ryhmistä ja yhteisöistä on edelleen lyhyempi kuin Yhdysvaltojen vastaava. Se sisältää kuitenkin myös joitain ryhmiä ja yhteisöjä, jotka eivät päätöksentekohetkellä kuuluneet Yhdysvaltojen luetteloon (esimerkiksi Askatasuna ja International Sikh Youth Federation). Yhteisessä kannassa 2001/931/YUTP määrätyt kriteerit tukevat sitä johtopäätöstä, että luetteloon voivat kuulua terroritekoja suorittavat ryhmät tai yhteisöt riippumatta poliittisesta tai muusta toiminnasta, jota kyseinen ryhmä tai yhteisö mahdollisesti harjoittaa. On odotettavissa, että neuvosto lisää vielä uusia nimiä luetteloon, sillä joukko ehdotuksia on vielä käsittelemättä ja uusia ehdotuksia tehdään. Komissiota sitovat sisäiset säännöt selvityskeskusmenettelystä eikä se siksi voi kommentoida perusteita, joilla henkilöitä, ryhmiä tai yhteisöjä lisätään luetteloon. Komissio haluaa korostaa, että kaikilla jäsenvaltioilla on aloiteoikeus tässä hyvin herkässä asiassa ja että päätökset tehdään yksimielisesti. (1) EYVL L 344, 28.12.2001. (2) EYVL L 116, 3.5.2002.